CELEX: 32005D0408
Language: fi
Date: 2003-11-11 00:00:00
Title: 2005/408/EY: Komission päätös, tehty 11 päivänä marraskuuta 2003, yrityskeskittymän julistamisesta yhteismarkkinoille ja ETA-sopimuksen toimintaan soveltuvaksi (Asia COMP/M.2621 – SEB/Moulinex) (tiedoksiannettu numerolla K(2003) 4157)   (ETA:n kannalta merkityksellinen teksti)

1.6.2005   
            
            
               FI
            
            
               Euroopan unionin virallinen lehti
            
            
               L 138/18
            
         
      KOMISSION PÄÄTÖS,
   tehty 11 päivänä marraskuuta 2003,
   yrityskeskittymän julistamisesta yhteismarkkinoille ja ETA-sopimuksen toimintaan soveltuvaksi
   (Asia COMP/M.2621 – SEB/Moulinex)
   (tiedoksiannettu numerolla K(2003) 4157)
   (Ainoastaan ranskankielinen teksti on todistusvoimainen)
   (ETA:n kannalta merkityksellinen teksti)
   (2005/408/EY)
   Komissio teki 11 päivänä marraskuuta 2003 päätöksen yrityskeskittymien valvonnasta 21 päivänä joulukuuta 1989 annetun neuvoston asetuksen (ETY) N:o 4064/89 (1) ja erityisesti sen 8 artiklan 2 kohdan nojalla. Päätös kokonaisuudessaan, luottamuksellisia tietoja lukuun ottamatta, on todistusvoimaisella kielellä ja komission työkielillä kilpailun pääosaston www-sivustossa, jonka osoite on: http://europa.eu.int/comm/competition/index_en.html
   
               (1)
            
            
               Asiassa on kyse komissiolle 13 päivänä marraskuuta 2001 asetuksen (ETY) N:o 4064/89 4 artiklan mukaisesti ilmoitetusta liiketoimesta, jolla SEB otti haltuunsa tietyt Moulinexin omaisuuserät (tuotemerkit, tietyt tuotantovälineet ja tietyt myyntiä hoitavat tytäryhtiöt).
            
         
               (2)
            
            
               SEB ja Moulinex ovat kumpikin pienkodinkonealalla toimivia ranskalaisyrityksiä. Molemmat toimivat alalla maailmanlaajuisesti. SEB myy tuotteitaan lähinnä Tefal- ja Rowenta-merkeillä, jotka tunnetaan maailmanlaajuisesti, ja Moulinex lähinnä kansainvälisillä Moulinex- ja Krups-merkeillä.
            
         
               (3)
            
            
               SEB hankki Moulinexin omaisuuserät Moulinexin yrityssaneerausmenettelyn yhteydessä. Komissio teki 8 päivänä tammikuuta 2002 kaksi tätä yrityskeskittymää koskevaa päätöstä. Toisessa niistä komissio siirsi Ranskaa koskevien kilpailuvaikutusten tutkinnan sulautuma-asetuksen 9 artiklan nojalla Ranskan kilpailuviranomaisten käsiteltäväksi. Toisessa komissio hyväksyi liiketoimen muissa maissa sulautuma-asetuksen 6 artiklan 2 kohdan nojalla sillä ehdolla, että Moulinex-merkin lisenssi myönnetään riippumattomille kolmansille kymmenessä Euroopan talousalueen maassa (Belgiassa, Luxemburgissa, Norjassa, Alankomaissa, Saksassa, Itävallassa, Portugalissa, Ruotsissa, Tanskassa ja Kreikassa). Euroopan yhteisöjen ensimmäisen oikeusasteen tuomioistuin on kumonnut jälkimmäisen päätöksen niiden maiden kohdalta, joiden ei tarvinnut tehdä sitoumuksia. Nämä maat ovat Espanja, Suomi, Irlanti, Italia ja Yhdistynyt kuningaskunta (2). Tässä päätöksessä käsitellään uudelleen liiketoimen kilpailuvaikutuksia näissä viidessä viimeksi mainitussa maassa.
            
         
               (4)
            
            
               Keskittymiä käsittelevä neuvoa-antava komitea antoi 3 päivänä marraskuuta 2003 pidetyssä 120. kokouksessaan yksimielisesti myönteisen lausunnon luonnoksesta päätökseksi, jolla komissio antaa hyväksyntänsä.
            
         
               (5)
            
            
               Kuulemismenettelystä vastaava neuvonantaja katsoi 4 päivänä marraskuuta 2003 antamassaan raportissa, että osapuolten oikeudet on otettu huomioon.
            
         I   MERKITYKSELLISTEN MARKKINOIDEN MÄÄRITTELY
   
               (6)
            
            
               Tuotemarkkinat rajataan päätöksessä pienkodinkoneryhmittäin, koska kullakin pienkodinkoneella on oma käyttötarkoituksensa. Tuotemarkkinoita on yhteensä 13: rasvakeittimet, pienoisuunit, leivänpaahtimet, voileipägrillit ja vohveliraudat, seurusteluruoanlaittoon tarkoitetut laitteet, sähkökäyttöiset barbecuegrillit ja sisägrillit, riisinkeittimet ja höyrykeittimet, kahvinkeittimet, vedenkeittimet, espressokeittimet, sekoittimet ja yleiskoneet, silitysraudat ja höyrysilitysasemat sekä henkilökohtaiseen kauneuden- ja terveydenhoitoon tarkoitetut laitteet.
            
         
               (7)
            
            
               Maantieteelliset markkinat ovat laajuudeltaan valtakunnalliset. Yhdistyneessä kuningaskunnassa ja Irlannissa markkinaolosuhteet ovat kuitenkin samanlaiset. Koska merkit ja hintataso ovat näissä maissa identtiset, toiseen maahan tavaraa toimittava yritys ei voi harjoittaa itsenäistä hintapolitiikkaa, sillä tilaukset voivat siirtyä naapurimaahan. Näin ollen näiden kahden maan katsotaan kuuluvan kyseisten tuotteiden osalta samaan maantieteelliseen markkina-alueeseen.
            
         II   MARKKINOIDEN ANALYYSI
   
               (8)
            
            
               Analyysi koskee SEBin kilpailuasemaa Espanjassa, Suomessa, Italiassa sekä Yhdistyneessä kuningaskunnassa ja Irlannissa.
            
         Moulinexin kilpailumahdollisuudet
   
               (9)
            
            
               Moulinexin myynti on vähentynyt voimakkaasti vuosina 2001 ja 2002 vuoteen 2000 verrattuna konsernin konkurssin aiheuttamien vaikeuksien myötä. Komissio on selvittänyt, oliko tämä rakenteellista vai olisiko Moulinexilla ollut mahdollisuuksia palauttaa aikaisempi asemansa.
            
         
               (10)
            
            
               Markkinaselvityksestä käy ilmi, että Moulinexin mahdollisuudet saada menettämänsä markkinaosuudet takaisin ei riipu pelkästään siitä, mikä on sen merkkien arvo yrityskeskittymän jälkeen, vaan myös muista tekijöistä, kuten uuden omistajan innovointikyvystä sekä liiketaloudellisista ja taloushallinnollisista kyvyistä. Nämä muut tekijät vähentävät näin ollen kilpailuanalyysissä huomioon otettavia elpymismahdollisuuksia, koska niillä ei ole suoraa syysuhdetta yrityskeskittymään.
            
         
               (11)
            
            
               Lisäksi komissio katsoo, että Moulinex-merkin lakkauttamisen vuoksi mahdollisuudet palauttaa vuoden 2000 markkinaosuudet ovat varsin vähäiset. Näin on myös siksi, että pienkodinkonemarkkinoilla jo toimivat vahvat kilpailijat, kuten Philips, Braun ja Delonghi, ovat vallanneet Moulinexin markkinaosuudet, ja/tai siksi, että jakelijat eivät pidä Moulinexia tai Krupsia ohittamattomina merkkeinä.
            
         Arviointimenetelmä
   
               (12)
            
            
               Komissio on rekonstruoinut markkinaosuudet kaikilla merkityksellisillä markkinoilla käyttäen lähtökohtana myyntitietoja, jotka se on saanut suurimmalta osalta markkinoilla toimivista kilpailijoista.
            
         
               (13)
            
            
               Päätöksessä tutkitaan sekä liiketoimen horisontaaliset vaikutukset (uuden yksikön yhteisvoiman vaikutukset markkinoittain) että ei-horisontaaliset vaikutukset (uuden yksikön yhteisvoiman vaikutukset koko pienkodinkonealalla, vaikka joillakin markkinoilla ei päällekkäisyyttä olisikaan) kullakin alueella.
            
         
               (14)
            
            
               Jotta SEBin ja Moulinexilta hankittujen omaisuuserien yhdistämisellä olisi kielteisiä ei-horisontaalisia vaikutuksia kilpailuun:
               
                           —
                        
                        
                           uudella yksiköllä olisi oltava tuotemerkkivalikoima, jonka avulla se saa huomattavaa kilpailuetua koko pienkodinkonemarkkinoilla,
                        
                     
                           —
                        
                        
                           ja yhdistetyllä yksiköllä olisi oltava markkinoilla vahva asema, jota se voi hyödyntää päästäkseen määräävään asemaan tai vahvistaakseen määräävää asemaansa kolmansilla markkinoilla. Tällainen vahva asema voi olla joko yrityskeskittymän seurausta tai jommankumman osapuolen mukanaan tuoma.
                        
                     
         
               (15)
            
            
               Horisontaalisten vaikutusten tutkinnassa komissio on jäsentänyt päätöksensä seuraavasti: i) markkinat, joilla osapuolten yhteinen markkinaosuus on alle 25 prosenttia, ii) markkinat, joilla ei ole huomattavaa päällekkäisyyttä, ja iii) markkinat, joilla on huomattavaa päällekkäisyyttä ja yhteinen markkinaosuus on yli 25 prosenttia.
            
         
               (16)
            
            
               Seuraava taulukko on laadittu tämän jaottelun perusteella.
               
                            
                        
                        
                           Markkinat, joilla osapuolten markkinaosuus on alle 25 %
                        
                        
                           Markkinat, joilla ei ole huomattavaa päällekkäisyyttä
                        
                        
                           Markkinat, joilla yhteinen markkinaosuus on yli 25 %
                        
                     
                           Espanja
                        
                        
                           Espressokeittimet, kahvinkeittimet, barbecuegrillit/grillit, höyrykeittimet, voileipägrillit/vohveliraudat, rasvakeittimet, silitysraudat/höyrysilitys-asemat, henkilökohtaiseen kauneuden- ja terveydenhoitoon tarkoitetut laitteet
                        
                        
                           Yleiskoneet, seurusteluruoanlaittoon tarkoitetut laitteet
                        
                        
                           Leivänpaahtimet, vedenkeittimet, pienoisuunit
                        
                     
                           Suomi
                        
                        
                           Silitysraudat/höyrysilitys-asemat, höyrykeittimet, leivänpaahtimet, kahvinkeittimet, rasvakeittimet, seurusteluruoanlaittoon tarkoitetut laitteet, henkilökohtaiseen kauneuden- ja terveydenhoitoon tarkoitetut laitteet
                        
                        
                           Espressokeittimet, barbecuegrillit/grillit, yleiskoneet
                        
                        
                           Pienoisuunit, vedenkeittimet, voileipägrillit/vohveliraudat
                        
                     
                           Italia
                        
                        
                           Espressokeittimet, rasvakeittimet, pienoisuunit, voileipägrillit, henkilökohtaiseen kauneuden- ja terveydenhoitoon tarkoitetut laitteet
                        
                        
                            
                        
                        
                           Vedenkeittimet, seurusteluruoanlaittoon tarkoitetut laitteet, voileipägrillit/vohveliraudat, höyrykeittimet, yleiskoneet, silitysraudat/höyrysilitys-asemat, kahvinkeittimet, barbecuegrillit/grillit
                        
                     
                           Yhdistynyt kuningaskunta ja Irlanti
                        
                        
                           Leivänpaahtimet, vedenkeittimet, pienoisuunit, kahvinkeittimet, voileipägrillit/vohveliraudat, barbecuegrillit/grillit, seurusteluruoanlaittoon tarkoitetut laitteet, henkilökohtaiseen kauneudun- ja terveydenhoitoon tarkoitetut laitteet
                        
                        
                           Espressokeittimet, silitysraudat/höyry-silitysasemat
                        
                        
                           Seurusteluruoanlaittoon tarkoitetut laitteet, höyrykeittimet, rasvakeittimet
                        
                     
         
               (17)
            
            
               Tässä tiivistelmässä käsitellään tarkemmin ainoastaan kolmanteen ryhmään kuuluvia markkinoita. Päätöksessä on kantana, että määräävän markkina-aseman syntymisen tai vahvistumisen vaaraa ei ole markkinoilla, joilla osapuolten markkinaosuus on alle 25 prosenttia, eikä markkinoilla, joilla markkinaosuuden lisäys ei ole huomattava.
            
         A.   Espanjan markkinat
   
               (18)
            
            
               Pienkodinkonemarkkinoiden tarjonnasta vastaavat kansainvälisesti vahvat kilpailijat, kuten Philips ([15–20] prosenttia pienkodinkonemarkkinoiden myynnistä), SEB [10–20] prosenttia* (3), Braun [15–20] prosenttia, BSH [0–5] prosenttia ja De Longhi [0–5] prosenttia. Paikallisten toimijoiden kokonaisosuus on vaatimattomampi: Taurus [5–10] prosenttia, Jata, Solac ja Fagor ([0–5] prosenttia kukin).
            
         
               (19)
            
            
               Kysyntä on melko keskittynyttä ja se suuntautuu seuraaviin jakelukanaviin: supermarketteihin (Carrefour, Auchan, Hipercor), tavarataloihin (El Corte Inglés), erikoisliikkeisiin (Media Markt) ja pieniin perinteisiin myymälöihin, joista suurin osa kuuluu hankintayhteisöihin (Densa, Gentesa, Segesa).
            
         
               (20)
            
            
               Moulinexin myynti on yleisesti ottaen vähentynyt huomattavasti vuodesta 2000 vuoteen 2002. Vähentymistä on tapahtunut kaikilla tarkasteltavilla markkinoilla vähintään 20 prosenttia. Vaikka loppukäyttäjien kuva Moulinexista ja Krupsista ei ole juurikaan huonontunut, näiden merkkien mahdollisuudet saada markkinoita takaisin näyttävät kuitenkin rajallisilta, sillä uuden yksikön kilpailijat ovat vakiinnuttaneet asemansa markkinoilla.
            
         
               (21)
            
            
               Määräävän aseman syntymisen tai vahvistumisen vaara on suljettava pois seuraavilla markkinoilla (joilla yhteinen markkinaosuus on yli 25 prosenttia ja joilla on huomattavaa päällekkäisyyttä): leivänpaahtimet, vedenkeittimet ja pienoisuunit.
            
         
               (22)
            
            
               Leivänpaahtimien ja vedenkeittimien markkinoilla SEBin markkinaosuus on [20–30] prosenttia*. Yrityskeskittymä ei johda ohittamattomien merkkien yhdistymiseen (leivänpaahdinmerkeistä vain Moulinex ja vedenkeitinmerkeistä vain Tefal ovat ohittamattomia tuotemerkkejä). SEBin ja Moulinexin yhdistymisessä syntyneellä yrityksellä on kilpailijoita, joiden markkinaosuudet ovat merkittäviä (enintään [15–20] prosenttia) ja joilla on tunnettuja tuotemerkkejä. Tästä syystä ei ole kovin todennäköistä, että Moulinex saavuttaisi uudestaan vuoden 2000 kilpailumahdollisuutensa. Joka tapauksessa, kun otetaan huomioon, että yhteinen markkinaosuus on enintään [25–35] prosenttia, ei-horisontaalisia vaikutuksia ei ole ja markkinoilla on hyvissä asemissa olevia kilpailijoita, ei ole mahdollista, että yrityskeskittymä johtaisi määräävän aseman syntymiseen tai vahvistumiseen näillä markkinoilla.
            
         
               (23)
            
            
               Pienoisuunien markkinoilla SEBin asema näyttää vahvemmalta. Saatujen lukujen perusteella uusi yksikkö saisi [30–40] prosenttia Espanjan markkinoista. Sen tärkeimmät kilpailijat ovat De Longhi [20–25] prosenttia, Jata [5–10] prosenttia, Ufesa ja Severin ([5–10] prosenttia kukin) Vaikka näiden toimijoiden markkinaosuudet eivät ole yhtä suuret kuin uuden yksikön, niillä on yhtä paljon ohittamattomia merkkejä ja laaja tuotevalikoima, joka kattaa kaikki markkinoilla olevat tilavuudet (10/12 litraa, 18/20 litraa ja 26/28 litraa). Lisäksi hinnat ovat näillä markkinoilla laskussa, innovaatioita tehdään säännöllisesti ja markkinoillepääsyn esteet ovat vähäisiä. Vaikka mikroaaltouunit, joissa on grilli, eivät kuulukaan näille markkinoille, ne aiheuttavat huomattavaa kilpailupainetta, ja Moulinex-merkillä on rajalliset mahdollisuudet saavuttaa uudestaan asema, joka sillä oli vuonna 2000.
            
         
               (24)
            
            
               Keskittymä ei anna uudelle yksikölle mahdollisuutta hyötyä ei-horisontaalisista vaikutuksista. Sen tuotemerkkivalikoima ja sen vahva asema tietyillä markkinoilla eivät riitä tuomaan myönteisiä kerrannaisvaikutuksia, kun otetaan huomioon erityisesti sen kilpailijoiden asema näiden kahden seikan kannalta.
            
         
               (25)
            
            
               Ilmoitettu liiketoimi ei edellä esitetyn perusteella ole omiaan saamaan aikaan määräävää markkina-asemaa tai vahvistamaan sitä, mikä estäisi merkittävästi tehokasta kilpailua Espanjan pienkodinkonemarkkinoilla.
            
         B.   Suomen markkinat
   
               (26)
            
            
               Kokonaisuudessaan SEB on Suomen markkinoilla vasta kolmanneksi suurin toimija ([5–10] prosenttia* pienkodinkonemarkkinoiden myynnistä), jonka edellä ovat Braun [10–15] prosentin* osuudella ja Philips [25–30] prosentin* osuudella. AEG:n asema ([5–10] prosenttia*) puolestaan on verrattavissa uuden yksikön asemaan. Severinin, De Longhin ja BSH:n sekä lähinnä kansallisen tason toimijoiden, kuten OBH/Nordican ja Rommelsbacherin asema markkinoilla ei ole yhtä merkittävä (kukin 0–5 prosenttia). Niillä on kuitenkin huomattava merkitys tietyillä erityismarkkinoilla.
            
         
               (27)
            
            
               Suomessa jakelukanavat ovat Euroopan keskittyneimpiä: Keskon ja E. Partnersin osuus lopullisille kuluttajille suunnatusta myynnistä on noin [20–25] prosenttia*. Myös Stockmann on vahva markkinatoimija [15–20] prosentin* osuudella.
            
         
               (28)
            
            
               Moulinexin myynti on romahtanut vuosien 2000 ja 2002 välillä (vähintään 50 prosentin lasku kaikilla merkityksellisillä markkinoilla). Ei ole kovin todennäköistä, että se saisi menettämiään markkinaosuuksia takaisin, koska i) sen markkinaosuudet ovat pienentyneet niin huomattavasti ja ii) kilpailijat, joilla on erittäin tunnettuja merkkejä, ovat vakiinnuttaneet asemansa.
            
         
               (29)
            
            
               Määräävän aseman syntymisen tai vahvistumisen vaara voidaan sulkea pois seuraavilla markkinoilla (joilla yhteinen markkinaosuus on yli 25 prosenttia ja joilla on huomattavaa päällekkäisyyttä): leivänpaahtimet, vedenkeittimet ja pienoisuunit.
            
         
               (30)
            
            
               Pienoisuunien ja voileipägrillien/vohvelirautojen markkinat kuuluvat tähän ryhmään, koska yhdistetyllä yksiköllä oli vuonna 2000 hallussaan huomattava osuus markkinoista (pienoisuuneilla [40–50] prosenttia* ja voileipägrilleillä/vohveliraudoilla [20–30] prosenttia*). Sittemmin asema on kuitenkin huomattavasti heikentynyt, niin että vuonna 2002 markkinaosuus oli [0–10] prosentin* luokkaa molemmilla edellä mainituilla tuotemarkkinoilla. Lisäksi Severinin osuus pienoisuunimarkkinoilla on kasvanut [30–35] prosentista [50–55] prosenttiin, ja lukuisat toimijat tarjoavat kuluttajille voileipägrillien/vohvelirautojen markkinoilla ohittamattomina pidettyjä merkkejä. Lisäksi on huomattava, että Moulinex ei tätä nykyä toimi pienoisuunien markkinoilla.
            
         
               (31)
            
            
               Vedenkeitinten markkinoilla uusi yksikkö on suurin toimija, jonka markkinaosuus oli [30–40] prosenttia* sekä vuonna 2000 että 2002. Aseman säilyminen ennallaan selittyy sillä, että SEBin myynnin lisääntyminen on korvannut Moulinexin myynnin vähenemisen. Philips, jonka osuus on [20–25] prosenttia, ja vähemmässä määrin Braun ja Severin, ovat huomattavia kilpailijoita, joilla on kummallakin hallussaan ohittamaton merkki. Moulinexin vaikeudet ovat vahvistaneet niitä, ja ne voivat toimia uuden yksikön vastavoimana. Moulinexia ei myöskään yleisesti mainita ohittamattomana merkkinä, minkä vuoksi ei ole kovinkaan todennäköistä, että se saisi kilpailumahdollisuutensa takaisin.
            
         
               (32)
            
            
               Keskittymä ei anna uudelle yksikölle mahdollisuutta hyötyä ei-horisontaalisista vaikutuksista. Sen tuotemerkkivalikoima ja sen vahva asema tietyillä markkinoilla eivät riitä tuomaan myönteisiä kerrannaisvaikutuksia, kun otetaan huomioon erityisesti sen kilpailijoiden asema näiden kahden seikan kannalta.
            
         
               (33)
            
            
               Ilmoitettu liiketoimi ei edellä esitetyn perusteella ole omiaan saamaan aikaan määräävää markkina-asemaa tai vahvistamaan sitä, mikä estäisi merkittävästi tehokasta kilpailua yhteismarkkinoilla tai niiden merkittävällä osalla Suomen pienkodinkonemarkkinoilla.
            
         C.   Italian markkinat
   
               (34)
            
            
               Italian pienkodinkonemarkkinoiden tarjontaa leimaa De Longhin vahva asema ([20–30] prosenttia* pienkodinkonemarkkinoiden myynnistä). Uusi SEBin ja Moulinexin yhdistetty yksikkö ei ole siitä kaukana ([15–25] prosenttia*), ja sen jälkeen tulevat Braun ja Philips ([5–15] prosenttia* kumpikin). BSH:n markkinaosuus on vähäisempi (yhteensä alle 5 prosenttia). Kansallisten toimijoiden kokonaismarkkinaosuudet ovat pienempiä, mutta ne pitävät kuitenkin tietyillä markkinoilla hallussaan huomattavia osuuksia, kuten Imetec yleiskoneiden ja voileipägrillien/vohvelirautojen markkinoilla, Polti silitysrautojen markkinoilla ja Saeco, jonka hallussa on 70 prosenttia espressokeittimien markkinoista.
            
         
               (35)
            
            
               Kysyntä on rakenteeltaan verrattavissa tarjontaan, vaikka se ei olekaan yhtä keskittynyttä. Lähes kaksi kolmasosaa jakelusta tapahtuu suurten kauppaketjujen, ostoskeskusten ja erikoisliikkeiden välityksellä.
            
         
               (36)
            
            
               Moulinexin myynti on laskenut vuosien 2000 ja 2002 välillä. Huomattavana esteenä sen aseman takaisin saamiselle ovat kilpailijat, joilla on ohittamattomia merkkejä ja jotka Moulinexin vaikeuksien ansiosta ovat voineet tulla markkinoille tai vakiinnuttaa asemansa markkinoilla.
            
         
               (37)
            
            
               Määräävän aseman syntymisen tai vahvistumisen vaara voidaan sulkea pois kaikilla markkinoilla, joilla markkinaosuus ylittää 25 prosenttia ja joilla on huomattavaa päällekkäisyyttä, eli silitysrautojen/höyrysilitysasemien, vedenkeittimien, seurusteluruoanlaittoon tarkoitettujen laitteiden, voileipägrillien/ vohvelirautojen, yleiskoneiden, kahvinkeittimien, barbecuegrillien/grillien ja höyrykeittimien markkinoilla.
            
         
               (38)
            
            
               Uuden yksikön asema näyttää edellä mainituilla kahdeksan eri tuotteen markkinoilla heikoimmalta silitysrautojen/höyrysilitysasemien markkinoilla, joilla sen myynnin osuus on [20–30] prosenttia*, mikä on De Longhin tasoa. Huomattakoon, että Moulinexin asema markkinoilla oli heikko sekä vuonna 2000 että 2002. Sen tuotteilla ei ole ohittamatonta tuotemerkkiä. Uuden yksikön asema on sitä paisi hyvin kiistanalainen, kun otetaan huomioon kilpailijakonsernien tilanne; Philipsillä, Imetecillä ja Poltilla on kullakin hallussaan [10–15] prosenttia markkinoista ja niillä kaikilla on ohittamattomia tuotemerkkejä. Uusi yksikkö ei voi keskittymän myötä liittää omiin ohittamattomiin merkkeihinsä (Rowenta ja pienemmässä määrin Tefal) uutta ohittamatonta merkkiä.
            
         
               (39)
            
            
               Vedenkeitinten, seurusteluruoanlaittoon tarkoitettujen laitteiden, voileipägrillien/vohvelirautojen, yleiskoneiden, kahvinkeitinten ja barbecuegrillien/grillien markkinoilla uuden yksikön markkinaosuus on [25–35] prosenttia. Näin ollen se on markkinoiden tärkein toimija. Kaikilla näillä markkinoilla sillä on kilpailijoita, joiden markkinaosuudet ovat huomattavia ja joilla on hallussaan tunnettuja merkkejä. Kilpailijat ovat markkinoista riippuen eri yrityksiä, mutta yleensä mukana ovat perinteiset kansainväliset toimijat (Philips vedenkeitinten, voileipägrillien/vohvelirautojen ja yleiskoneiden markkinoilla; Braun vedenkeitinten, voileipägrillien/vohvelirautojen, yleiskoneiden ja kahvinkeitinten markkinoilla; Severin seurusteluruoanlaittoon tarkoitettujen laitteiden markkinoilla; De Longhi voileipägrillien/vohvelirautojen, yleiskoneiden ja barbecuegrillien/grillien markkinoilla) sekä paikallisia toimijoita (Imetec voileipägrillien/vohvelirautojen markkinoilla). Yleensä keskittymässä ei yhdisty kahta ohittamatonta merkkiä millään näistä markkinoista. Komissio on tutkinut joitakin markkinoita tarkemmin (hintasegmenttien tai tuotetyypin perusteella) saadakseen vahvistusta analyysille, joka koskee koko markkinoita.
            
         
               (40)
            
            
               Parhaassa asemassa uusi yksikkö on höyrykeitinten markkinoilla, joilla sen osuus myynnistä on [35–45] prosenttia. Sen asema on vahvistunut 20 prosenttia vuodesta 2000 SEBin myynnin lisääntymisen ansiosta. Komissio on suhteuttanut tätä asemaa joihinkin seikkoihin. Ensinnäkin uusi yksikkö myy suuren osan tuotteistaan erään jakelijan välikäden, Esselungan, kanta-asiakasluettelon kautta. SEB on näin ollen hyvin riippuvainen tästä jakelijasta. Toiseksi Moulinex ei enää tuo myyntiin tuotteita, vaan myy varastojaan loppuun. Lisäksi vaikuttaa siltä, että SEB ei suunnittele elvyttävänsä Moulinexin tuotteita Italian markkinoilla, joilla Moulinex ei ole ohittamaton toimija. Lopuksi todettakoon, että kilpailijat ovat edistyneet; Braun ([10–15] prosenttia) ja Girmi ([5–10] prosenttia) ovat kahdessa vuodessa kolminkertaistaneet myyntinsä.
            
         
               (41)
            
            
               Keskittymä ei anna uudelle yksikölle mahdollisuutta hyötyä ei-horisontaalisista vaikutuksista. Sen tuotemerkkivalikoima ja sen vahva asema tietyillä markkinoilla eivät riitä tuomaan myönteisiä kerrannaisvaikutuksia, kun otetaan huomioon erityisesti sen kilpailijoiden asema näiden kahden seikan kannalta.
            
         
               (42)
            
            
               Ilmoitettu liiketoimi ei edellä esitetyn perusteella ole omiaan saamaan aikaan määräävää markkina-asemaa tai vahvistamaan sitä, mikä estäisi merkittävästi tehokasta kilpailua yhteismarkkinoilla tai niiden merkittävällä osalla Italian pienkodinkonemarkkinoilla.
            
         D.   Yhdistyneen kuningaskunnan ja Irlannin markkinat
   
               (43)
            
            
               Yhdistyneessä kuningaskunnassa ja Irlannissa tavarantoimittajia on runsaasti ja niillä kaikilla on lähes sama noin 10 prosentin kokonaismarkkinaosuus. Kyseessä ovat Braun, SEB, Philips, De Longhi, Morphy Richards ja Salton. Hieman vähemmän merkittäviä ovat BSH ja Home Product International (noin 5 prosenttia). Markkinoiden erikoispiirre ovat maineikkaat paikalliset toimijat, kuten Morphy Richards, Salton ja vähemmässä määrin Home Product International.
            
         
               (44)
            
            
               Jakelu on erittäin keskittynyttä: Argosin osuus on [30–35] prosenttia* markkinoiden arvosta. Viiden suurimman jakelijan osuus myynnistä on puolet.
            
         
               (45)
            
            
               Moulinexin myynti on vähentynyt huomattavasti vuosien 2000 ja 2002 välillä eli vähintään 30 prosenttia kullakin markkinoilla ja yli 50 prosenttia suurimmalla osalla markkinoista. Uudella yksiköllä on hyvin vähän mahdollisuuksia palauttaa vuoden 2002 asemaansa, koska markkinat ovat erittäin kilpaillut. Moulinexia pidetään toisen luokan merkkinä, kun taas Krupsin mahdollisuudet vaikuttavat paremmilta. Se toimii kuitenkin vain joillakin markkinoilla, esim. espressokeitinten markkinoilla.
            
         
               (46)
            
            
               Määräävän aseman syntymisen tai vahvistumisen vaara suljetaan pois kaikilla markkinoilla, joilla markkinaosuus ylittää 25 prosenttia ja joilla on huomattavaa päällekkäisyyttä, eli seurusteluruoanlaittoon tarkoitettujen laitteiden, höyrykeitinten ja rasvakeitinten markkinoilla.
            
         
               (47)
            
            
               Moulinexin asema on heikentynyt huomattavasti näiden kolmen tuotteen markkinoilla vuosien 2000 ja 2002 välillä. Markkinaosuudet ovat laskeneet [5–15] prosentista* alle 5 prosenttiin tai jopa nollaan Moulinexin vetäydyttyä markkinoilta (seurusteluruoanlaittoon tarkoitetut laitteet). Näin ollen, vaikka SEBin markkinaosuudet ovat huomattavat ([30–35] prosenttia höyrykeitinten, [25–35] prosenttia rasvakeitinten ja [10–15] prosenttia seurusteluruoanlaittoon tarkoitettujen laitteiden markkinoilla), ne eivät vahvistu keskittymän myötä. Kaikilla näillä markkinoilla sillä on kilpailijoita, joilla on ohittamattomia merkkejä, kun taas keskittymä ei tuo sille niitä lisää. Markkinoille on lisäksi tullut uusia toimijoita, mm. Russel Hobbs, Hinari ja Magimix höyrykeitinten markkinoille. Niiden myynti oli välittömästi suurempi kuin Moulinexin vuonna 2000. Rasvakeitinten markkinoilla hintojen kvartiilianalyysi vahvisti kokonaismarkkinoita koskevat päätelmät: alimmissa kvartiileissa jakelijoiden merkkien osuus on vahvistunut.
            
         
               (48)
            
            
               Keskittymä ei anna uudelle yksikölle mahdollisuutta hyötyä ei-horisontaalisista vaikutuksista. Sen tuotemerkkivalikoima ja sen vahva asema tietyillä markkinoilla eivät riitä tuomaan myönteisiä kerrannaisvaikutuksia, kun otetaan huomioon erityisesti sen kilpailijoiden asema näiden kahden seikan kannalta.
            
         
               (49)
            
            
               Ilmoitettu liiketoimi ei edellä esitetyn perusteella ole omiaan saamaan aikaan määräävää markkina-asemaa tai vahvistamaan sitä, mikä estäisi merkittävästi tehokasta kilpailua Yhdistyneen kuningaskunnan ja Irlannin pienkodinkonemarkkinoilla.
            
         III   PÄÄTELMÄ
   
               (50)
            
            
               Edellä esitetyistä syistä komissio on päättänyt olla vastustamatta ilmoitettua liiketointa ja julistaa se yhteismarkkinoille ja ETA-sopimuksen toimintaan soveltuvaksi sillä edellytyksellä, että ensimmäisen menettelyn yhteydessä ehdotettujen sitoumusten toteuttamista jatketaan (4). Tämä päätös tehdään asetuksen (ETY) N:o 4064/89 8 artiklan 2 kohdan ja ETA-sopimuksen 57 artiklan nojalla.
            
         
      (1)  EYVL L 395, 30.12.1989, s. 1. Asetus sellaisena kuin se on viimeksi muutettuna asetuksella (EY) N:o 1310/97 (EYVL L 180, 9.7.1997, s. 1).
   
      (2)  Ensimmäisen oikeusasteen tuomioistuimen tuomio asiassa T114/02 – Babyliss v. komissio.
   
      (3)  Tätä tekstiä on osin muokattu, jotta varmistetaan, ettei luottamuksellista tietoa paljasteta; nämä kohdat on kirjoitettu hakasulkuihin ja merkitty tähdellä.
   
      (4)  Tavaramerkkilisenssien myöntäminen yhdeksässä Euroopan talousalueen maassa (Belgiassa, Norjassa, Alankomaissa, Saksassa, Itävallassa, Portugalissa, Ruotsissa, Tanskassa ja Kreikassa) on asetettu liiketoimen hyväksymisen ehdoksi näissä maissa. Sitoumukset on esitetty komission 8 päivänä tammikuuta 2002 tekemässä päätöksessä, ja niihin kuuluu muun muassa, että Moulinex-merkkiin myönnetään viiden vuoden ajaksi yksinoikeuslisenssi, joka kattaa kodinkoneiden myynnin kyseisessä päätöksessä mainittujen 13 tuoteryhmän osalta, ja että kyseisissä maissa pidätytään myymästä Moulinex-merkkisiä tuotteita lisenssisopimuksen voimassaoloaikana ja kolmen vuoden aikana sen päättymisestä.